SK Úradný vestník Európskej únie C 314/12

Plánované uzavretie sťažnosti 2007/2001

(2008/C 314/06)

Európskej komisii bolo doručených mnoho sťažností týkajúcich sa diskriminačnej dane, ktorá sa na území Rumunska vyberá pri prvej registrácii motorového vozidla. Generálny sekretariát Európskej komisie dostal v tejto súvislosti mnoho sťažností a listov. Sťažnosti boli zaevidované pod číslami 2007/4078, 2007/4079, 2007/4151 a ďalšie listy od dotknutých občanov EÚ boli spracované v rámci jedného súboru s evidenčným číslom 2007/2001.

Príslušný útvar Komisie dokončil skúmanie uvedeného prípadu. Aby boli osoby, ktoré podali sťažnosť, a aj ďalšie dotknuté osoby riadne informované, Komisia sa rozhodla uverejniť oznámenie o zámere prípad uzavrieť.

Hoci dane súvisiace s osobnými vozidlami nie sú na úrovni EÚ harmonizované a členské štáty môžu takéto dane uložiť a rozhodovať o ich výške a spôsobe ich uplatňovania, je ich voľnosť v tomto smere obmedzená ustanoveniami Zmluvy o založení Európskeho spoločenstva (ES), najmä článku 90, ktorý vylučuje ukladanie diskriminačných daní na výrobky pochádzajúce z ostatných členských štátov.

Rumunské ustanovenia týkajúce sa registračnej dane pri vozidlách sa javili byť v rozpore s článkom 90 Zmluvy o ES. Vydaním formálneho oznámenia (IP/07/372) adresovaného Rumunsku začala Komisia 23. marca 2007 konanie vo veci porušenia práva. Komisia poukázala na jurisdikciu Európskeho súdneho dvora, ktorý vo svojich rozhodnutiach vždy uvádza, že ak je daň uložená na nové a ojazdené motorové vozidlá jednorazovo, nesmie výška dane splatnej z ojazdeného motorového vozidla pochádzajúceho z iného členského štátu nikdy prekročiť reziduálnu daň zahrnutú do trhovej hodnoty podobného ojazdeného vozidla, ktoré bolo ako nové už registrované v tomto členskom štáte. Preto musia členské štáty zohľadňovať amortizáciu dovážaných ojazdených motorových vozidiel.

Rumunsko formálne oznámenie uznalo a vypracovalo hlavné usmernenia, podľa ktorých boli navrhnuté potrebné zmeny, spolu so vzorcom pre výpočet výšky registračnej dane pri vozidlách a hodnotami, ktoré sa na tento účel majú používať, vrátane tabuľky odpisov. Potrebné zmeny však neboli prijaté včas.

Komisia zaslala 28. novembra 2007 Rumunsku odôvodnené stanovisko, v ktorom požadovala dodržiavanie práva Spoločenstva v zmysle, ako ho vykladá Súd (IP/07/1799). Potom nasledovalo niekoľko technických stretnutí a diskusií o verziách návrhu zákona, ktoré 21. apríla 2008 vyústili do prijatia mimoriadneho nariadenia č. 50/2008 (uverejneného v rumunskom úradnom vestníku 25. apríla 2008), ktorým sa novelizoval príslušný zákon. Rumunská vláda takisto odsúhlasila metodické normy pre uplatňovanie mimoriadneho nariadenia č. 50/2008 integráciou hlavy V Stanovenie skutočnej amortizácie ojazdeného motorového vozidla do uplatňovania opravenej tabuľky odpisov uvedenej v prílohe 4 mimoriadneho nariadenia. To zabezpečuje, že sa pri výpočte výšky splatnej registračnej dane zohľadní skutočná amortizácia ojazdených motorových vozidiel.

Uvedený rumunský právny predpis odstránil aj diskriminačný korelačný koeficient, zaviedol riadnu definíciu „nového motorového vozidla“ a poskytol platcovi dane právo nechať svoje vozidlo osobitne posúdiť na účely stanovenia skutočnej výšky amortizácie. Prijatý predpis oboznamuje verejnosť s kritériami, na základe ktorých sa stanovuje amortizácia ojazdených motorových vozidiel.

Vzhľadom na uvedené informácie pokladá príslušný útvar Komisie kroky, ktoré podnikli rumunské orgány, za primerané na zabezpečenie súladu s právnymi predpismi Spoločenstva a v súčasnosti sa zdá, že rumunská legislatíva týkajúca sa registračnej dane pri vozidlách bola uvedená do súladu s článkom 90 Zmluvy o ES.

Z tohto dôvodu príslušný útvar navrhne Komisii tento prípad uzavrieť.